গাজীপুরে এক বছরে ট্রাফিক পুলিশের ৫ কোটি টাকা রাজস্ব আয়
গাজীপুর জেলা পুলিশের ট্রাফিক বিভাগ গত এক বছরে জেলায় বিভিন্ন স্থানে অভিযান চালিয়ে ১০ হাজার ২শ ৯২টি মামলায় ৫ কোটি ১২ লাখ ২ হাজার ৭৫০ টাকা জরিমানা হিসেবে সরকারের রাজস্ব আয় হয়েছে। বুধবার (৩ মার্চ) গাজীপুর জেলা ট্রাফিক অফিস সূত্রে এ তথ্য জানা গেছে।

গাজীপুর জেলা ট্রাফিক পুলিশ অফিস সূত্রে জানা যায়, সড়ক পরিবহণ আইন বাস্তবায়নে গত বছরের জানুয়ারি থেকে ডিসেম্বর মাস পর্যন্ত জেলায় বিভিন্ন যানবাহনের ওপর ১০ হাজার ২শ ৯২টি মামলা হয়েছে। এসব মামলায় জরিমানা করা হয়েছে ৫ কোটি ১২ লাখ ২ হাজার ৭৫০টাকা। আর এসব টাকা সরকারি কোষাগারে জমা হয়েছে।

আরোও জানা যায়, গাড়ির ফিটনেস না থাকা, মোটরসাইকেলের হেলমেট না থাকা, ড্রাইভিং লাইসেন্স ও রেজিস্ট্রেশন না থাকা, মোটরসাইকেলে তিনজন আরোহী বহন, রুট পারমিট না থাকা, ট্রাফিক সিগন্যাল ও বিধিনিষেধ অমান্য করা সহ নানা অনিয়মের মামলা থেকে এসব রাজস্ব এসেছে।

গাজীপুর জেলা ট্রাফিক বিভাগের অতিরিক্ত পুলিশ সুপার নাজমুস সাকিব খান (পিপিএম) দৈনিক সংবাদকে জানান, গাজীপুর জেলার চন্দ্রা, পল্লীবিদ্যুৎ, সফিপুর বাজার, মৌচাক আমবাগান ক্রসিং, মৌচাক বাসস্ট্যান্ড, সাহেব বাজার, মাওনা চৌরাস্তা, মাওনা হতে জৈনাবাজার, হোতাপাড়া, কালীগঞ্জ কাপাসিয়া মোড়, কাপাসিয়া বাজার পাবুর মোড়সহ বিভিন্ন গুরুত্বপূর্ণ এলাকায় চেকপোস্ট বসিয়ে গাড়ির কাগজপত্র চেক করা হচ্ছে। এছাড়াও বিভিন্ন আইন ভঙ্গ করায় তাদের বিরুদ্ধে ব্যবস্থা নিচ্ছে জেলা ট্রাফিক পুলিশ। ট্রাফিক আইন বাস্তবায়নে এই অভিযান অব্যাহত থাকবে বলেও জানান পুলিশের এই কর্মকর্তা।

গাজীপুর জেলা ট্রাফিক বিভাগের ট্রাফিক ইন্সপেক্টর (প্রশাসন) মুহাম্মদ শাহাবউদ্দিন দৈনিক সংবাদকে জানান, গাজীপুর পুলিশ সুপার কাজী শফিকুল আলমের নির্দেশনায় সড়ক পরিবহণ আইন ২০১৮ বাস্তবায়নে আমরা সড়কে কাজ করে চলেছি। সড়কে যেন সকলেই সড়ক পরিবহন আইন মেনে চলে তা নিয়ে আমরা কাজ করছি এবং হেলমেটবিহীন, ড্রাইভিং লাইসেন্সবিহীন ও ফিটনেস বিহীন গাড়ি যেন সড়কে চলতে না পারে সে বিষয়টি নিশ্চিত করছি। এবং সড়কে চলাচলকারী যানবাহনসহ জনসাধারণদের সচেতন হওয়ার জন্য পরামর্শ দিচ্ছি।

গাজীপুর জেলা পুলিশের ট্রাফিক বিভাগ গত এক বছরে জেলায় বিভিন্ন স্থানে অভিযান চালিয়ে ১০ হাজার ২শ ৯২টি মামলায় ৫ কোটি ১২ লাখ ২ হাজার ৭৫০ টাকা জরিমানা হিসেবে সরকারের রাজস্ব আয় হয়েছে। বুধবার (৩ মার্চ) গাজীপুর জেলা ট্রাফিক অফিস সূত্রে এ তথ্য জানা গেছে।